รณรงค์งดใช้ถุงพลาสติกทั่วประเทศในวันสิ่งแวดล้อมไทย 2561
รายงานพิเศษ  “รณรงค์งดใช้ถุงพลาสติกทั่วประเทศในวันสิ่งแวดล้อมไทย 2561”

งานวันสิ่งแวดล้อมไทยและวันอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้าน (ทสม.) แห่งชาติปีนี้ ภาครัฐและภาคเอกชนได้เน้นแก้ปัญหาขยะพลาสติกและโฟมอย่างจริงจัง พร้อมเดินหน้างดการให้บริการถุงพลาสติกหูหิ้วในห้างร้านพร้อมกันทั่วประเทศวันนี้ 4 ธ.ค.61

“วันสิ่งแวดล้อมไทย” ตรงกับวันที่ 4 ธันวาคมของทุกปี เป็นอีกหนึ่งวันที่พสกนิกรไทยจะระลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ในหลวงรัชกาลที่ 9 ที่ทรงมีพระราชดำรัสถึงสถานการณ์สิ่งแวดล้อมของประเทศไทยและปัญหาการเปลี่ยนแปลงสภาพภูมิอากาศโลก ซึ่งเป็นหน้าที่ของทุกคนต้องร่วมมือกันป้องกันและแก้ปัญหาสิ่งแวดล้อมเหล่านี้ และมีพระราชดำรัสเตือนคนไทยให้เห็นถึงปัญหาสิ่งแวดล้อมที่กำลังทวีความรุนแรงขึ้น  รวมทั้ง ยังเป็น “วันอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้านแห่งชาติ(ทสม.)” ด้วย

ด้วยสำนึกและน้อมรำลึกในพระมหากรุณาธิคุณ ปีนี้ กรมส่งเสริมคุณภาพสิ่งแวดล้อม (สส.) ได้จัดงานวันสิ่งแวดล้อมไทยและวันอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้าน (ทสม.) แห่งชาติ ประจำปี 2561 ภายใต้แนวคิด “ทำความดีด้วยหัวใจ ลดภัยสิ่งแวดล้อม” รณรงค์ร่วมกันทำความดีและสร้างความยั่งยืนแก้ปัญหาขยะพลาสติกและโฟมผ่านการแสดงนิทรรศการมหกรรมส่งเสริมการบริโภคที่เป็นมิตรกับสิ่งแวดล้อม การบริจาคถุงผ้าเพื่อแบ่งปันส่งต่อให้โรงพยาบาลทั่วประเทศ และเตรียมตัวให้พร้อมกับการซื้อของแบบปลอดถุงพลาสติกในวันสิ่งแวดล้อมไทย โดยประชาชนสามารถนำถุงผ้าที่มีมากเกินความจำเป็นมาบริจาคได้ ณ จุดรับบริจาคในห้างสรรพสินค้า ศูนย์การค้า ซูเปอร์มาร์เก็ต ร้านสะดวกซื้อที่ร่วมโครงการทั่วประเทศตั้งแต่นี้เป็นต้นไป เพื่อรวบรวมนำไปมอบให้กับโรงพยาบาลทั่วประเทศ สำหรับใส่ยาให้ผู้ป่วยแทนการใช้ถุงหูหิ้วพลาสติก

พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เล่าให้ฟังว่า วันสิ่งแวดล้อมไทยปีนี้ เน้นแก้ปัญหามลพิษสิ่งแวดล้อมที่เกิดจากขยะพลาสติก ด้วยการขับเคลื่อนการเลิกใช้พลาสติกที่เห็นผลเป็นรูปธรรมต่อเนื่อง และเกิดการขยายผลการขับเคลื่อนการลดใช้ถุงพลาสติกหูหิ้วและงดใช้โฟมบรรจุอาหารคลอบคลุมทั่วประเทศ ร่วมมือกับผู้ประกอบการห้างสรรพสินค้า ศูนย์การค้า ซูเปอร์มาร์เก็ต และร้านสะดวกซื้อทั่วประเทศ งดการให้บริการถุงพลาสติกหูหิ้วในห้างร้านของตนเอง เพื่อร่วมกันลดปริมาณขยะถุงพลาสติกที่สร้างปัญหาสิ่งแวดล้อมและกระทบต่อคุณภาพชีวิตของคนทั้งโลก รวมถึงเปิดรับบริจาคถุงผ้าใส่ยากลับบ้าน

ภายในงานได้จัดมหกรรมส่งเสริมการบริโภคที่เป็นมิตรกับสิ่งแวดล้อม จัดแสดงสินค้าและนวัตกรรมการลดขยะพลาสติกและโฟม ซึ่งเป็นการพบกันระหว่างผู้ประกอบการกับผู้บริโภค จัดแสดงนิทรรศการผลงานโครงการ “ทำความดีด้วยหัวใจ ลดภัยสิ่งแวดล้อม” นิทรรศการและกิจกรรมของอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้าน ประชาชนที่สนใจสามารถเข้าร่วมกิจกรรมได้วันนี้ตั้งแต่เวลา 10.00 น.เป็นต้นไป ณ ฮอลล์ 9 อิมแพ็คฟอรั่ม ศูนย์การแสดงสินค้าและการประชุม อิมแพ็ค เมืองทองธานี